**Forslag til ekstraordinært Representantskapsmøte i Norsk Irsksetterklubb**

**19. august 2020**

Det siste året har vært preget av en opprivende, tidskrevende og vanskelig sak for Norsk Irsksetterklubb som kulminerte i en disiplinærsak mot enkelte av medlemmene i styret i avdeling 7.

På Representantskapsmøtet var dessverre ikke ankesaken ferdigbehandlet av NKKs domsutvalg. Det ble også besluttet og ikke redegjøre for saken før slik anke forelå.

Nå foreligger resultat av anken og den ankede part har fått medhold av NKKs domsutvalg.

Styret har selvfølgelig registrert at den ene part har argumentert heftig og omfattende for sin sak i sosiale medier. Hovedstyret har ikke funnet det riktig å svare på disse innleggene eller legge ut informasjon om saken utover det som har vært strengt nødvendig.

RS har nå fått en omfattende redegjørelse av saken og bør nå være i stand til å ta en beslutning om veien videre.

Domsutvalget finner det ikke sannsynliggjort at det foreligger forhold som gir grunnlag for disiplinærforhold. Hovedstyret er likevel av den klare oppfatning at den atferd som er utvist av sentrale tillitsvalgte i avdeling 7 ikke er akseptabel.

Styret synes avd 7s behandling av denne saken og råkjør mot HS er av en slik karakter at styret finner det særdeles vanskelig å fortsette et samarbeid med avd 7s nåværende styre.  Styret oppfatter manglende lojalitet fra avd 7s styre som så alvorlig at styret ber klubben ta stilling til hvem som skal lede klubben fremover.

Styret ber derfor representantskapsmøtet om å avsette styret og valgkomité i avdeling 7, og gi Hovedstyret mandat til å utpeke et interimsstyre og ny valgkomité som skal fungere frem til neste ordinære årsmøte i avdeling 7.

Om Representantskapsmøtet er av en annen oppfatning enn Hovedstyret, er forskjellen mellom hva Hovedstyret oppfatter som akseptabelt og hva klubben oppfatter som akseptabelt så store at representantskapsmøtet må velge et nytt hovedstyre. Inntil Norsk Irsksetterklubb kan avholde et gyldig valg foreslår Hovedstyret i så tilfelle at det utpekes en representant fra hvert avdelingsstyre som inntil slikt valg er avholdt fungerer som interimsstyre.

Styret i Norsk Irsksetterklubb.